華山隱者圖
作者：劉敞
朝代：宋

paragraphs: 神仙不可學，淺俗如醯雞。
逍遙二三叟，乃獨秦遺黎。
避地思遠適，名山得幽棲。
深巖紫芝秀，歸路桃花迷。
稍遠人世隔，遂忘陵谷移。
至今山中人，往往猶見之。
吾聞秦皇帝，甚慕真人爲。
駕石窺蓬萊，載車象雲蜺。
沙丘往不返，四海忽若遺。
安知全真子，近在西山垂。
一千二百年，修身未嘗衰。
古稱山澤臞，非復萬乘期。
觀君此圖意，有以和天倪。